PM मोदी ने दी पुतिन को जन्मदिन की बधाई, भारत-रूस के रिश्ते मजबूत करने में उनकी व्यक्तिगत भूमिका की सराहना की
प्रधानमंत्री नरेंद्र मोदी ने बुधवार को रूस के राष्ट्रपति व्लादिमीर पुतिन को उनके जन्मदिन पर बधाई दी और दोनों देशों के बीच विशेषाधिकार प्राप्त रणनीतिक साझेदारी के पोषण में उनकी व्यक्तिगत भूमिका की सराहना भी की।
नयी दिल्ली: प्रधानमंत्री नरेंद्र मोदी ने बुधवार को रूस के राष्ट्रपति व्लादिमीर पुतिन को उनके जन्मदिन पर बधाई दी और दोनों देशों के बीच विशेषाधिकार प्राप्त रणनीतिक साझेदारी के पोषण में उनकी व्यक्तिगत भूमिका की सराहना भी की। पीएम मोदी ने रूस के राष्ट्रपति व्लादिमीर पुतिन को उनके 68वें जन्मदिन पर टेलीफोन पर बातचीत के माध्यम से शुभकामनाएं दीं। बता दें कि इससे पहले रूस के राष्ट्रपति व्लादिमीर पुतिन ने भी पीएम मोदी को उनके जन्मदिन पर चिठ्ठी भेजकर बधाई दी थी।बाद में मोदी ने ट्वीट कर कहा, ‘‘मैंने अपने मित्र राष्ट्रपति व्लादिमीर पुतिन को आज उनके जन्मदिन की बधाई देने के लिए बात की। दोनों देशों के बीच विशेष और विशेषाधिकार प्राप्त रणनीतिक साझेदारी को मजबूत बनाने में उनकी निजी भूमिका की सराहना की।’’प्रधानमंत्री कार्यालय ने एक बयान जारी कर इसकी जानकारी दी और कहा कि दोनों नेताओं ने कोविड-19 महामारी से उत्पन्न चुनौतियों सहित अन्य मुद्दों पर आने वाले दिनों में बातचीत जारी रखने पर भी सहमति जताई। बयान में कहा गया, ‘‘प्रधानमंत्री नरेंद्र मोदी ने राष्ट्रपति पुतिन के साथ अपने संबंधों और मित्रता को याद किया और दोनों देशों के बीच विशेष और विशेषाधिकार प्राप्त रणनीतिक साझेदारी विकसित करने के लिए पुतिन की निजी भूमिका की सराहना की।’’बयान के मुताबिक प्रधानमंत्री मोदी ने स्थितियां सामान्य होने के बाद पुतिन का भारत में स्वागत करने को लेकर अपनी उत्सुकता जताई। ज्ञात हो कि रूसी राष्ट्रपति ने मोदी को उनके जन्मदिन पर फोन किया था और उन्हें अपनी शुभकामनाएं दी थीं।